**เพื่อน้องผู้เข้มแข็ง**

เฟิร์น เป็นเด็กหญิงตัวเล็กๆคนหนึ่งเธอมีความพิเศษคือรูปร่างเล็ก อายุ 13 ปีแต่มองดูภายนอกเหมือนกับเด็ก 7-8ปี สิ่งสำคัญคือเธอติดเชื้อ HIV จากแม่ คุณลุงเป็นคนพามา ลุงเล่าให้เราฟังว่า แม่เธอเสียชีวิตแล้ว พ่อเธอไปมีครอบครัวใหม่อยู่ต่างจังหวัดไม่ค่อยได้มาหาเธอ ตอนนี้เธออาศัยอยู่กับลุง ทุกๆครั้งลุงจะพาเธอไปรับยาต้านไวรัสที่โรงพยาบาลระยองในโครงการยาต้านไวรัสสำหรับเด็ก แต่ตอนนี้ครอบครัวลุงเกิดปัญหามากมายป้าภรรยาลุงป่วยเป็นมะเร็งระยะสุดท้าย บุตรชายป่วยเป็นโรคไต ต้องได้รับการดูแลอย่างใกล้ชิดมีลุงเพียงคนเดียวที่ไม่เจ็บป่วยทางกาย จากสีหน้าของลุงทำให้เรารู้ว่าภาระอันหนักอึ้งสร้างความทุกข์ใจให้กับลุงมาก น้องเฟิร์นเองก็ต้องได้รับการดูแลพิเศษ ลุงไม่สบายใจเลยที่ไม่สามารถพาน้องเฟิร์นไปรับการรักษาต่อเนื่องที่โรงพยาบาลระยองได้ตามปกติ ต้องการความช่วยเหลือจึงพาน้องเฟิร์นมาหาเรา ซึ่งขณะนั้นเครือข่ายการดูแลเด็กติดเชื้อเอชไอวีระหว่างโรงพยาบาลจังหวัดกับโรงพยาบาลชุมชนยังไม่มี เนื่องจากศักยภาพในการรักษาของโรงพยาบาลชุมชนไม่เพียงพอที่ให้การรักษาได้ ทำให้ไม่ทราบข้อมูลของเด็กติดเชื้อที่อยู่ในพื้นที่ จากการพูดคุยเราพบว่าน้องเฟิร์นเป็นเด็กที่เข้มแข็งมาก ทุกวันเธอจะต้องแบ่งยาต้านไวรัสแบบแคปซูลเอง ซึ่งเธอพยายามที่จะทำให้ถูกต้องตรงเวลา ตามที่เธอได้รับการให้คำปรึกษาอย่างดีจากพี่พยาบาลโรงพยาบาลระยอง เธอบอกว่า “หนูอยากแข็งแรง หนูอยากเรียนหนังสือกับเพื่อนๆ” ใครที่ไม่ต้องทานยาประจำคงไม่เข้าใจ ว่ามันเป็นเรื่องยากแค่ไหน ลำพังกลืนเม็ดยาแบบไม่ต้องแบ่งเรายังไม่ค่อยอยากทาน แต่ยาที่เธอได้รับเป็นรูปแบบเดียวกับยาผู้ใหญ่ ซึ่งเธอจะต้องแกะแคปซูลแบ่งผงยา เราให้เธอทำขั้นตอนให้เราดู เธอทำได้ตามประสาเด็ก เรารู้สึกได้ถึงแววตาที่มุ่งมั่นและความพยายามที่จะมีชีวิตอยู่ของเธอ เธอได้รับการรักษาตั้งแต่อายุ 7 ปี ถ้าไม่เกิดเหตุในครอบครัวแบบนี้ เราก็คงยังไม่มีโอกาสได้เจอเธอ เมื่อเราได้พบเธอทำให้เรารู้ว่าโอกาสที่เธอจะได้รับขนาดยาที่ตรงตามการรักษา มีน้อยมากไม่ขาดก็เกินในแต่ละมื้อ ดังนั้นถึงแม้โรงพยาบาลวังจันทร์จะไม่มีศักยภาพในการให้การรักษา แต่ในด้านการดูแลต่อเนื่องเพื่อให้การรักษาที่มีประสิทธิภาพ เช่นเรื่องการกินยาต่อเนื่อง การทำให้น้องได้ขนาดยาที่เหมาะสม เราได้ปรึกษากันในทีมสหสาขาวิชาชีพที่ดูแลผู้ติดเชื้อเอชไอวีผู้ใหญ่ในบทบาทการดูแล สรุปแนวทางการช่วยเหลือคือเภสัชกรทำหน้าที่แบ่งยาแคปซูลที่ได้จากระยองให้ในขนาดยาที่ถูกต้องและใส่แคปซูลให้ใหม่เพื่อให้ทานได้สะดวก พยาบาลคลินิกยาต้านไวรัสประสานงานวันนัดกับคลินิกยาต้านไวรัสเด็กรพ.ระยองและติดตามการกินยา ชันสูตรประสานการตรวจติดตามผลเลือด ฝ่ายบริหารจัดรถโรงพยาบาลไปส่ง-รับกลับในวันที่ต้องไปพบแพทย์รพ.ระยอง แกนนำกลุ่มใต้แสงจันทร์เยี่ยมบ้าน และชวนน้องเข้ากลุ่มกับเราเวลามีกิจกรรม แต่เรามีโอกาสได้ดูแลเธอได้เพียง 3-4 ปี อาการเธอแย่ลงเนื่องจากดื้อยาต้านไวรัส มีโรคติดเชื้อฉวยโอกาสที่ปอด มีอาการเหนื่อยหอบจนสุดท้ายต้องพักรักษาตัวในโรงพยาบาล เราได้พูดคุยกับเธอ ว่าถ้าอาการน้องแย่จะต้องส่งไปโรงพยาบาลระยองนะ น้องบอกว่าไม่ต้องส่งหนูไปนะคะหนูอยากอยู่ที่นี่ อยากอยู่กับพี่ๆที่นี่ เราได้ฟังก็รู้สึกสะเทือนใจ เราได้แต่บอกน้องว่าสู้ๆนะถ้าดีขึ้นพี่จะพาไปเที่ยว หนูอยากไปเที่ยวไหน อยากกินอะไร น้องบอกว่าอยากกิน KFC เราไม่รู้ว่าน้องจะมีโอกาสได้อย่างที่ต้องการหรือเปล่าถ้าเราไม่ทำในวันนี้ เราบอกน้องว่าพรุ่งนี้พี่จะเอา KFC มาให้นะ สายตาที่ดีใจของน้องทำให้เรารู้สึกว่าวันนี้เราคงทำได้ดีที่สุดเท่านี้ เช้าวันรุ่งขึ้นเราเอา KFC ไปให้น้องยิ้มดีใจและน้องย้ำกับเราว่า พี่ไม่ไต้องส่งหนูไปโรงพยาบาลระยองนะ เราได้แต่ยิ้มและพยักหน้า ไม่รู้จะพูดอะไรนอกจากนี้ พรุ่งนี้เป็นวันเสาร์-อาทิตย์ วันจันทร์พี่จะมาเยี่ยมใหม่นะ หนูอยากได้อะไรอีกไหม พี่จะหาให้ น้องบอกว่าไม่แล้วพี่ ตามด้วยรอยยิ้มเหงาๆ และเป็นยิ้มครั้งสุดท้ายของน้องที่เราได้เห็น วันจันทร์เราทราบข้อมูลว่าน้องมีภาวะหายใจล้มเหลว ต้อง CPR ส่งตัวไปโรงพยาบาลระยองและเสียชีวิตในที่สุด สิ่งสุดท้ายที่เราทำคือ ไปร่วมส่งน้องเฟิร์นสู่สุขคติ ถ้าชาติหน้ามีจริงขอให้น้องมีโอกาสที่ดีในการมีชีวิตอยู่อย่างมีความสุข น้องเป็นส่วนหนึ่งในการจุดประกายทำให้เกิดความเชื่อมโยงเครือข่ายการดูแลเด็กติดเชื้อเอชไอวี ระหว่างโรงพยาบาลระยองและโรงพยาบาลวังจันทร์ ทำให้มีเกิดการดูแลเด็กที่ติดเชื้อเอชไอวีต่อเนื่องในโรงพยาบาลชุมชน แม้ไม่สามารถเริ่มการรักษาได้แต่เราสามารถร่วมให้การดูแลต่อเนื่องเพื่อให้น้องๆที่ติดเชื้อมีคุณภาพชีวิตที่ดีได้